VEGA præsenterer

**Orbital lukker electro-monsteret ud**

*Store VEGA bliver søndag den 28. oktober omdannet til et electro-mekka i selskab med Orbital og deres nye sange.*

Orbital-brødrene Paul and Phil Hartnoll er endelig tilbage. Efter en kæmpe genforenings tour sidste år har duoen fundet tid og inspiration til også at lave nyt musik.   
  
I maj udkom singlen ”Tiny Foldable Cities”, som er et stykke elegant og hypnotisk electronica i samme spor som ”The Box” og ”Style”, der samtidigt tager signaturlyden i nye retninger. Senest er singlen ”P.H.U.K” landet. Og der kommer mere electro-knas til den musikalske slikskål i september.

Her udgiver Orbital det længeventede album, *Monsters Exist*. Det er et mere klassisk konstrueret album modsat forgængeren, *Wonky*. Inspirationen kommer dog stadig fra det internationale, politiske landskab – både fra brødrenes BZ-punkrødder og helt op til den utilregnelige retorik, der har overtaget den moderne debat i dag. Der bliver ikke sat navne på, hvem monstrene er i brødrenes sange, da de heller vil fremprovokere tanker fremfor at prædike.  
 **Elektroniske bølgebrydere ind i mainstreamen**  
Orbital, der blev dannet i 1989, brød igennem i løbet af 90’erne, hvor de udgav en række skelsættende album. Deres store gennembrud kom i 1994, hvor de udgav albummet *Snivilisation*, som bl.a. indeholdt sangene ”Kein Trink Wasser” og ”Are We Here?”.  
  
Orbital er et af de største elektroniske navne gennem tiderne i hjemlandet Storbritannien, og sammen med kunstnere som Moby og Aphex Twin var de med til at bringe den elektroniske musik ind i mainstream-kulturen.  
  
Den anerkendelse duoen nyder skyldes også, at de, lidt atypisk for elektronisk musik, altid bruger improvisationen som en del af deres liveshows.

**Fakta om koncerten:**  
Orbital (UK)   
Søndag den 28. oktober kl. 20:00  
Store VEGA, Enghavevej 40, 1674 Kbh. V  
250 kr. + gebyr  
Billetsalget starter i dag via VEGAs hjemmeside og Ticketmaster.